Il-Kunsill Lokali ta' Birkirkara, bl-inizjattiva u d-direzzjoni ta' Terry Muscat, għal dawn l-aħħar snin daħħlu drawwa sabiħa ta' xeħta kulturali li fiha jittellgħu lejliet letterarji minn kittieba varji dwar Birkirkara u aspetti relatati ma' din il-belt. Fost dawn l-awturi nsibu lil Ġorġ Peresso, Philip Borg, Tarcisio Zarb, Therese Pace, Angelo Mamo, Ninu Borg, Charles Mifsud, Wayne Farrugia, Charles Spiteri, Louis Briffa u Anton Grasso. Ta' min jgħid li dawn l-iljieli letterarji huma minnhom infushom turija tal-ethos ta' din il-belt, li fit-tiġrija kontra l-ħin tagħraf hija wkoll tieqaf taħseb u tirrifletti fuqha nnifisha u fuq dak li jagħmilna nies. Aktar kmieni din is-sena, ittellgħet lejla letterarja dwar it-tbatija u kif din tinħass fil-bniedem, xejn anqas fin-nies komuni u mhumiex tar-raħal ta' Birkirkara. Il-misteru tat-tbatija ma jafx fruntieri. Din il-lejla letterarja kienet waħda serja u ta' valur kulturali daqskemm reliġjuż, u kellha aspetti partikolari; riżultat tal-fatt li din ittellgħet fis-Santwarju tal-Madonna tal-Ħerba. Waqt din il-lejla kellna waqtiet mużikali minn Joseph Lia akkumpanjat fuq l-orgni minn Ray Magri u siltiet klassiċi mil-vjolinista Elena Muscat. Fil-11 ta' Ġunju li ġej, waqt l-attività Birkirkara maż-Żminijiet, se tittella' lejla letterarja oħra fi Triq Imnajjar, faċċata tal-Għassa tal-Pulizija li, għal darb'oħra, fiha l-wirt letterarju u kulturali Karkariż,se jingħata l-valur li jistħoqqlu.